[image: ]
2027. évi Kódex – Sportolói útmutató 
(2027 Code Companion for Athletes )

A Kódex
A Kódex célja, hogy védje az egészségedet, támogassa a tisztességes versenyzést, és biztosítsa a jogodat ahhoz, hogy egyenlő feltételek mellett versenyezhess. A Kódexet 6 évente frissítik. A legújabb változat 2027. január 1-jén lép hatályba. Ez az útmutató abban segít, hogy felkészülj a változásokra.
A Kódex rád és másokra is vonatkozik
A Kódex valamennyi sportágban és a világ minden országában alkalmazandó. Az alábbi részek kibontásával megtudhatod, hogy kikre vonatkozik a Kódex.
· Sportolók: A Kódex szabályait minden szinten – így nemzetközi, nemzeti, utánpótlás és szabadidősportolóként is – be kell tartanod. 
· Sportolói támogató személyzet (ASP): A Kódex a sportolói támogató személyzet tagjaira is vonatkozik, például az edzőkre, egészségügyi szakemberekre, csapatvezetőkre és szülőkre. 
· Doppingellenes szervezetek (ADOk): A nemzetközi sportági szövetségek (IF), a nemzeti doppingellenes szervezetek (NADO) és a kiemelt sportesemények szervezői (MEO) szintén kötelesek betartani a Kódexet, amikor doppingellenes szabályokat és programokat alakítanak ki és működtetnek. 

A Nemzetközi Szabványok
A Kódexet Nemzetközi Szabványok támogatják, amelyek részletes követelményeket határoznak meg többek között az oktatás, a vizsgálatok, az eredménykezelés, a gyógyászati célú mentességek (TUE), az adatvédelem és a vizsgálatok területén. Ezek a szabványok segítik a doppingellenes szervezeteket doppingellenes programjaik kialakításában és működtetésében. A Nemzetközi Szabványok 2027-től szintén frissülni fognak. 

Sportolóközpontú rendszer
A 2027-es Kódex és a Nemzetközi Szabványok változásai a doppingellenes rendszert igazságosabbá, kiegyensúlyozottabbá és sportolóközpontúbbá teszik. A módosítások a korábbi tapasztalatokon, a tudomány és a technológia fejlődésén, valamint az emberi jogokon alapulnak, továbbá több mint 600 sportoló és sportolói bizottság visszajelzéseit vették figyelembe több mint 60 országból és 70 sportágból. 
Ryan Pini, a WADA Sportolói Tanácsának elnöke így fogalmaz:
„A Kódex most még erőteljesebben hangsúlyozza és megerősíti az emberi jogokat, az arányosságot, a tisztességes eljárást, a magánélet védelmét és a sportolók jóllétét. Ez egy olyan fejlődési folyamat része, amely a sportolókat nem csupán versenyzőként, hanem teljes emberként kezeli. Megnyugtató érzés, hogy a méltóság és a tisztesség beépül a szabályokba, különösen a stresszes helyzetekben.”

Emberi jogok és jóllét
A WADA emberi jogi szakértőkkel együttműködve azonosította a sportolók jogait érintő kockázatokat, és a 2027-es Kódexben a méltányosság, az adatvédelem és a tisztességes eljárás javítására törekedett. 

Védett személyek
A 2027-es Kódex értelmében erősebb védelemben részesülnek a védett személyek. Ezek a sportolók kiszolgáltatottabbak, ezért további biztosítékokra van szükségük. Ha védett személynek minősülsz, a rendszer nagyobb hangsúlyt helyez a biztonságodra és a körülötted lévő személyek tevékenységének vizsgálatára.
Megjegyzés: Védett személynek minősülnek a 16 év alatti sportolók, valamint azok a személyek, akik a nemzeti jog alapján jogilag nem képesek önálló döntéseket hozni. A 16 és 18 év közötti sportoló védett személynek minősül, feltéve, hogy soha nem volt Nyilvántartott Vizsgálati Csoport (RTP) tagja, és soha nem vett részt nyílt kategóriás Nemzetközi Sporteseményen. 
A 2027-es változások a doppingellenes rendszer számos területét érintik. A következő részekben részletesebben is megismerheted ezeket a változásokat, és azt, hogy mit jelentenek számodra sportolóként. 

Oktatás – Újdonságok 2027-től
Az oktatás fontos, és a sportolók alapvető joga! A doppingellenőrzésben való részvétel, azaz a mintavétel előtt jogosult vagy arra, hogy tájékoztatást kapj a doppingellenes szabályokról. Neked pedig biztosítanod kell az együttműködésedet az oktatásban – ez azt jelenti, hogy részt veszel és aktívan közreműködsz benne, amikor és ahogyan a doppingellenes szervezeted (ADO) azt biztosítja. 
Az oktatási folyamat
Az oktatás mindenki számára fontos, ezért az alábbi sportolói csoportok számára kell biztosítani:
· a holléti információkat megadó csoportokba (IRTP/RTP/TP) tartozó sportolók számára; 
· a nemzetközi versenyeken induló kiskorúak számára; 
· a sportolói támogató személyzet (ASP) tagjai – például edzők és egészségügyi szakemberek – számára; 
· valamint azoknak a sportolóknak, akik esetében doppingellenes szabályszegés (ADRV) gyanúja merül fel, illetve akik eltiltásukat töltik. 
Az oktatást a sportolói pályafutás teljes időtartama alatt biztosítani kell. Ha az oktatás személyesen történik – akár jelenléti, akár virtuális formában –, azt kifejezetten erre a feladatra kiképzett oktatónak kell megtartania. 
Nem szándékos dopping
A sportolóknak tisztában kell lenniük a nem szándékos dopping kockázataival is. Ennek része többek között az étrend-kiegészítők használatából, valamint egyéb szennyeződésekből eredő kockázatok megismerése, amelyek véletlenül pozitív vizsgálati eredményhez vezethetnek. 

Eseményspecifikus oktatás
A 2027-es év egyik fontos változása, hogy a kiemelt sporteseményen részt vevő sportolóknak az adott eseményhez kapcsolódó, eseményspecifikus oktatásban kell részesülniük.
Ideális esetben ez két részből áll:
· esemény előtti oktatás (pre-event education): a sportolók előzetesen megkapják az esemény doppingellenes szabályaira és programjára vonatkozó információkat; 
· esemény alatti oktatás (event-based education): magán a sporteseményen is biztosítani kell számukra a releváns és hasznos doppingellenes információkhoz való hozzáférést. 

Adatvédelem –Újdonságok 2027-től
A doppingellenes szervezetek sportolói személyes adat kezelésére jogosult szervezetek. Ezekre az adatokra szükség van a doppingellenes programok hatékony működtetéséhez. A doppingellenes rendszerben alkalmazott adatvédelem egyértelmű szabályokkal, megfelelő biztonsági intézkedésekkel és elszámoltathatósággal védi a személyes adataidat. 
Az adataid védelme
A doppingellenes szervezeteknek minden tevékenységük során adatvédelmi intézkedéseket kell alkalmazniuk – például a gyógyászati célú mentességek (TUE) vagy a Doppingellenőrzési Űrlapok (DCF) kezelése, a vizsgálatok megtervezése vagy a tartózkodási helyre vonatkozó információk kezelése során. 
Fokozott biztonság
A doppingellenes szervezeteknek értékelniük kell valamennyi doppingellenes folyamatukat, és meg kell tervezniük, hogyan védik az általuk gyűjtött adatokat és személyes információkat.
Az adataidat mindaddig biztonságban kell tartaniuk mindaddig, amíg azok a doppingellenes szervezet birtokában vannak. Különösen érzékeny információk esetében további biztonsági intézkedéseket kell alkalmazni annak érdekében, hogy az adatok megfelelő védelemben részesüljenek. 

TUE – Újdonságok 2027-től
A TUE (gyógyászati célú mentesség) lehetővé teszi, hogy a sportoló jogszerű egészségügyi indokból tiltott anyagot vagy tiltott módszert alkalmazzon. A 2027-es változások egyértelműbbé, egyszerűbbé és egységesebbé teszik a TUE eljárások folyamatát a különböző szervezetek között. 


TUE-információk és eljárások
A doppingellenes szervezeteknek továbbra is egyértelmű és könnyen megtalálható TUE-információkat kell közzétenniük a honlapjukon, beleértve a TUE-eljárást és a kérelem benyújtásának módját is.
Amint egy teljes körű TUE-kérelmet vagy egy meglévő TUE elismerésére vonatkozó kérelmet benyújtottak, 21 napon belül döntést kell hozni. 

Mit jelent ez számodra?
· Kiszámítható határidők: Az egyértelmű határidők biztosítják, hogy a kérelmek elbírálása és lezárása előre kiszámítható időn belül történjen. Nem kell bizonytalanságban maradnod amiatt, hogy elfogadták-e a TUE-kérelmedet, vagy mennyi ideig tart a döntés. 
· Nagyobb átláthatóság: Tudod, hol találod a TUE-ra vonatkozó információkat, és azt is, mire számíthatsz az eljárás során, beleértve a döntés határidejét. 
Mikor érvényesek a gyógyászati célú mentességek (TUE-k)?
Ha visszamenőleges TUE-t (retroactive TUE) kapsz, az kizárólag egy tiltott anyag vagy módszer korábbi alkalmazására vonatkozik, és nem használható fel a jövőbeni kezelés igazolására.
Ha előzetes TUE-t (prospective TUE) kapsz, annak kezdő időpontja egy későbbi időpont is lehet. Például a jelenlegi TUE lejárta előtti időszakra is beállítható. 
Automatikus elismerés
2027-től a NADO által kiadott TUE-t az illetékes nemzetközi szövetségnek (IF-nek) vagy kiemelt sportesemények szervezőjének (MEO-nak) automatikusan el kell ismernie, ha a sportoló nemzetközi szintűvé válik, vagy kiemelt sporteseményen vesz részt.
Ha érvényes nemzeti szintű TUE-val rendelkezel, nem kell új TUE-t kérelmezned az IF-nél vagy a MEO-nál. Ehelyett kérelmet kell benyújtanod a TUE automatikus elismerésére.
Egyes IF-ek vagy MEO-k dönthetnek úgy, hogy bizonyos TUE-kat nem ismernek el automatikusan. Erről az interneten tájékoztatást kell biztosítaniuk, ezért mindig érdemes ellenőrizned az adott szervezet honlapját.
Ha a TUE-dat nem ismerik el automatikusan, akkor a lehető leghamarabb kérelmezned kell annak elismerését az illetékes IF-nél vagy MEO-nál. Ha kérdésed van a TUE elismerésével kapcsolatban, fordulj a HUNADO-hoz vagy a nemzetközi szövetségedhez. 
A legfontosabb változások
· Oktatás: Az oktatás nagyobb szerepet kap a doppingellenes rendszerben, korábbi tájékoztatással, eseményspecifikus oktatással, képzett oktatókkal és a nem szándékos dopping kockázatainak nagyobb hangsúlyával. 
· Adatvédelem: Az erősebb adatvédelmi szabályok javítják a személyes adatok gyűjtésének, tárolásának, megosztásának és védelmének módját. 
· TUE: A TUE-eljárás egyértelműbbé válik, kiszámíthatóbb döntési határidőkkel és a szervezetek közötti jobb elismeréssel. 


Vizsgálatok – Mi újdonság 2027-től?
A vizsgálat az egyik legközvetlenebb élmény, amellyel a sportolók a doppingellenes rendszerben találkoznak. Segít a dopping felderítésében, a szabályok megszegésének visszaszorításában és a tisztességes versenyzés védelmében.
Vizsgálatra bármikor és bárhol sor kerülhet, versenyen és versenyen kívül egyaránt. A sportolókat vizsgálhatják versenyeken, edzéshelyszíneken, szállodákban vagy akár az otthonukban is. 
Változások a sportoló kijelölésében
A 2027-es Kódex egyértelműbb és átláthatóbb eljárást vezet be a sportoló kijelölésére, a méltányosság és az egységesség biztosítása érdekében.
Mit jelent ez számodra?
Nincs zuhanyzás a mintavétel előtt
A sportoló bizonyos indokolt esetekben rövid halasztást kaphat, például:
· éremátadón való részvétel, 
· média kötelezettség teljesítése, 
· szükséges orvosi kezelés, 
· vagy a verseny utáni levezetés miatt. 
A halasztás alatt azonban a sportolónak mindvégig a kísérő vagy a doppingellenőrzést végző személy (DCO) megfigyelése alatt kell maradnia.
A kijelölést követően a sportolónak megfigyelés alatt kell maradnia, és közvetlenül a Doppingellenőrző Állomásra (DCS) kell mennie.
Ha vizeletmintát kell adnod, nem kérhetsz halasztást azért, hogy előtte lezuhanyozz, mivel ez befolyásolhatja a vizsgálati folyamat sértetlenségét. 
Nemsemleges megközelítés
Vegyes nemű vagy „open” versenyeken meg kell adnod a sportbeli nemedet (sport gender). Ez az a nem, amelyben az adott sportág szabályai szerint versenyzel.
Ha a sportág szabályai ezt nem határozzák meg, vagy bizonytalan vagy, kiválaszthatod, hogy a mintavétel során női vagy férfi DCO végezze a megfigyelést.
A választásodat rögzítik, és az a későbbi vizsgálatok során is érvényes lesz. 
Kiskorúak és képviselőik jelenléte
Ha kiskorú sportolót vizsgálnak, szülőnek vagy képviselőnek jelen kell lennie, amennyiben ez lehetséges.
Ha azonban egyikük sem elérhető, a vizsgálatot akkor is le kell folytatni, és nem lehet emiatt megszakítani. Ennek oka, hogy a sportban való részvétel magában foglalja a doppingellenes szabályok és a mintavételi eljárások elfogadását. 
Amennyiben lehetséges, a képviselő távolról, például videóhíváson keresztül is részt vehet a folyamatban. Ez segíti a sportoló jogainak védelmét, és lehetővé teszi, hogy a vizsgálat gördülékenyen folytatódjon. 

Holléti követelmények –Újdonságok 2027-től?
A holléti információkat megadó csoportba (whereabouts pool) tartozás meghatározott kötelezettségekkel jár. A 2027-es változások célja, hogy ezek a kötelezettségek egyértelműbbek és kiszámíthatóbbak legyenek. 
A tartózkodási helyre vonatkozó csoportok típusai
2027-től a háromféle tartózkodási helyre vonatkozó csoport egyértelműbben meghatározott:
· Nyilvántartott Vizsgálati Csoport (RTP): a sportolók legmagasabb szintű csoportja, amelyre a versenyen kívüli vizsgálatok legszigorúbb követelményei vonatkoznak. 
· HUNADO Vizsgálati Csoport (TP): olyan egyéni sportolókat foglal magában, akiknek a sportágában kisebb a kockázat, mint az RTP-be tartozó sportolók esetében. 
· Csapatszintű Vizsgálati Csoport (TP): a csapatoknak közösen kell benyújtaniuk a tartózkodási helyükre és edzéseikre vonatkozó információkat, így az egyes játékosoknak nem kell külön-külön adatot szolgáltatniuk. 
A tartózkodási helyre vonatkozó információk benyújtásának elmulasztása csoportonként eltérő következményekkel jár. Ha valamelyik csoportba tartozol, erről írásban értesíteni fognak. 
A tartózkodási helyre vonatkozó információk benyújtásának határideje
2027-től az RTP-ben vagy az egyéni TP-ben szereplő sportolóknak a negyedéves tartózkodási helyre vonatkozó információikat a negyedév kezdete előtti hónap 15. napjáig kell benyújtaniuk.
Ez azt jelenti:
· Q1 (január–március): december 15-ig 
· Q2 (április–június): március 15-ig 
· Q3 (július–szeptember): június 15-ig 
· Q4 (október–december): szeptember 15-ig 
A csapatszintű TP esetében ezek a negyedéves határidők is alkalmazhatók, de lehetnek eltérések. Erről a doppingellenes szervezetnek megfelelően tájékoztatnia kell a sportolókat. 
Az RTP-sportolók vizsgálatának arányossága
2027-től pontosabban meghatározásra került, hogy az RTP-ben szereplő sportolóknak legalább hány vizsgálaton kell átesniük. A vizsgálatok száma arányos azzal az időtartammal, amelyet a sportoló az RTP-ben tölt.
Például:
· egész évben: legalább 3 versenyen kívüli vizsgálat; 
· körülbelül 6 hónapig: legalább 2 versenyen kívüli vizsgálat; 
· 3 hónapig vagy rövidebb ideig: legalább 1 versenyen kívüli vizsgálat. 
Kivételes esetben a DCO „utolsó esélyt” jelentő telefonhívást kezdeményezhet, ha a 60 perces időablak utolsó 5 percében sem sikerül megtalálnia a sportolót versenyen kívüli vizsgálat céljából.
Emellett mostantól minden, a sportoló megtalálására tett kísérletet dokumentálni kell. Ez egyértelmű és átlátható nyilvántartást biztosít, csökkenti a viták lehetőségét, és elősegíti az ügyek egységes kezelését. 


ADAMS és a sportoló azonosítása
Az ADAMS (Anti-Doping Administration & Management System) a doppingellenes szervezetek és a sportolók által használt biztonságos online rendszer, amelyben a vizsgálatokkal kapcsolatos fontos információkat kezelik.
Az ADAMS-ben adod meg a tartózkodási helyedre vonatkozó információkat, itt kapsz fontos tájékoztatásokat, és itt kezelheted doppingellenes profilodat. 
Igazolványkép
A 2027-es Nemzetközi Vizsgálati Standard (IST) értelmében az RTP-ben vagy az egyéni TP-ben szereplő sportolóknak igazolványképet kell feltölteniük az ADAMS-be.
Ez segíti a DCO-kat abban, hogy a sportolót megfelelően azonosítsák a vizsgálat során, különösen a versenyen kívüli vizsgálatok esetében. 
A legfontosabb változások
· Vizsgálatok: A vizsgálati eljárások pontosabban szabályozzák a sportoló kijelölését, a mintavételt és a sportoló jogait a vizsgálati folyamat során. 
· Tartózkodási hely: Egyértelműbbé váltak a tartózkodási helyre vonatkozó követelmények, többek között a határidők, az arányos vizsgálati követelmények és az ADAMS-re vonatkozó új előírások tekintetében.

Eredménykezelés –Újdonságok 2027-tőlAz eredménykezelési folyamat akkor kezdődik, amikor potenciális doppingellenes szabályszegés (ADRV) gyanúja merül fel. Ez magában foglalhatja például a pozitív vizsgálati eredményt, a vizsgálat megtagadását vagy a mintavétel manipulálását. Ezek bármelyike ADRV-hez vezethet, ami hatással lehet a sportolói jogosultságodra, a megítélésedre és a sportolói pályafutásodra.
A 2027-es Kódex az eredménykezelési folyamatban nagyobb hangsúlyt helyez a méltányosságra, az átláthatóságra és a függetlenségre. 
Értesítés
Ha pozitív vizsgálati eredményt kapsz, vagyis Kedvezőtlen Vizsgálati Eredményt (AAF) állapítanak meg, a laboratórium jelentésétől számított 21 napon belül értesítést kell kapnod.
Az értesítésben egyértelmű tájékoztatást kapsz a jogaidról, valamint arról is, hogy jogosult lehetsz-e visszamenőleges TUE kérelmezésére.
Az értesítő levélben lehetőséget kapsz arra is, hogy érdemi közreműködésben vegyél részt, amely eredményeként az egyébként alkalmazandó eltiltási idő 75%-a felfüggeszthető vagy egyéb értékes információt és segítséget nyújts. Ez utóbbi esetben az eltiltás időtartamának legfeljebb 15%-a felfüggeszthető. 





Ideiglenes felfüggesztés és fellebbezés
2027-től több lehetőség lesz arra, hogy a doppingellenes szervezet feloldja az ideiglenes felfüggesztést, és az ADO szabályzatában tájékoztatást kell adni arról is, hogyan lehet fellebbezni az ideiglenes felfüggesztésről szóló döntés ellen.
Továbbra is ideiglenesen felfüggesztenek, ha az AAF olyan anyaggal kapcsolatos, amely a Tiltólistán nem meghatározott anyagnak (non-specified substance) minősül – például EPO vagy tesztoszteron. 
Egyszerűsített ügymegoldás
Egyes szankcionálási folyamatokat egyszerűsítettek annak érdekében, hogy az ügyek gyorsabban és hatékonyabban lezárhatók legyenek. 
• Korai beismerés: Ha a doppingvétségről szóló értesítéstől számított 20 napon belül elfogadod az ADRV-t és annak valamennyi következményét, valamint magyarázatot adsz, az eltiltás időtartama 25%-kal csökkenthető.
• TUE-val kapcsolatos ügyek: Ha olyan valós egészségügyi állapotod van, amely megfelel a TUE feltételeinek, de nem kérelmeztél TUE-t, nem vagy jogosult visszamenőleges TUE-ra, és pozitív eredményt ad a vizsgálat egy tiltott anyagra, akkor várhatóan két hónapos eltiltást kapsz. 
Független meghallgatások
A 2027-es Kódex megerősíti a meghallgatási folyamat függetlenségét.
A nemzeti sportszövetségek vagy más nemzeti sportszervezetek munkatársai nem vehetnek részt eredménykezelési tevékenységekben. Nem lehetnek tagjai olyan meghallgatási testületnek sem, amely azonos sportág és ország sportolójának ügyét tárgyalja, mivel ez összeférhetetlenséget jelent.
A meghallgatási testületeknek függetlennek és objektívnek kell maradniuk.
A döntéseket a meghallgatást követően két hónapon belül kell meghozni, ami segít csökkenteni a késedelmeket és a bizonytalanságot a sportoló számára. 
Meghallgatási eljárás fogyatékossággal élő sportolók esetében
A doppingellenes szervezeteknek figyelembe kell venniük és biztosítaniuk kell minden olyan észszerű alkalmazkodást vagy módosítást, amely szükséges lehet ahhoz, hogy a meghallgatási folyamat hozzáférhető legyen a fogyatékossággal élő sportolók számára.
Ha fogyatékossággal élő sportoló vagy, az ADO-nak egyeztetnie kell veled annak meghatározásáról, hogy milyen támogatásra vagy módosításokra van szükséged. 

Információgyűjtés és vizsgálatok – Mi újdonság 2027-től?
A doppingellenes tevékenység nem csupán a vizsgálatokról szól. Az információgyűjtés és a vizsgálatok szintén segítenek a dopping felderítésében, a mintázatok azonosításában és a tiszta sport védelmében.
A 2027-es szabályok szerint a doppingellenes szervezeteknek hatékonyabban kell felhasználniuk az információkat és a vizsgálatokat a vizsgálatok és egyéb doppingellenes tevékenységeik irányítására. Ez elősegíti, hogy a doppingellenes programok megalapozottabbak és célzottabbak legyenek. 
Bizonyítékokon alapuló vizsgálatok
A vizsgálatok megkezdéséhez mostantól észszerű oknak kell fennállnia. A doppingellenes szervezetek nem indíthatnak vizsgálatot megfelelő indok nélkül arra vonatkozóan, hogy esetleg ADRV vagy a Kódex, illetve a Nemzetközi Szabványok megsértése történt.
A vizsgálatoknak továbbra is objektívnek és pártatlannak kell lenniük. 
Nagyobb hangsúly a sportolót támogató személyzeten
A módosított szabályok nagyobb figyelmet fordítanak a sportolókat támogató személyzetre (ASP).
A doppingellenes szervezeteknek mostantól vizsgálniuk kell minden olyan ASP-tag – például edző, tréner vagy egészségügyi szakember – tevékenységét, aki egynél több olyan sportolót támogatott, akiről megállapították, hogy doppingvétséget követett el.
E vizsgálatok eredményét haladéktalanul jelenteni kell a WADA-nak.
Ez a felelősséget az egyes sportolókon túl a sportoló környezetére is kiterjeszti, és nagyobb elszámoltathatóságot teremt. 




Kiskorúak és a sportolói jogok védelme
Fedezd fel a kiskorúak, valamint az információgyűjtésben és vizsgálatokban érintett más sportolók legfontosabb védelmét, jogait és kötelezettségeit.
• Kiskorúak és védett személyek védelme: A kiskorúakat és védett személyeket érintő vizsgálatoknak további biztosítékokat kell tartalmazniuk. Ezek a vizsgálatok nagyobb hangsúlyt helyeznek a sportoló körül lévő felnőttek tevékenységére, miközben védik a sportoló magánéletét és jóllétét.
Ha egy ADRV-ügy kiskorú vagy védett személyt érint, az őt támogató sportolókat segítő személyzetet is vizsgálni kell.
• A sportolók jogai: A vizsgálatok során együtt kell működnöd, ugyanakkor fontos jogaid is vannak. Nem kényszeríthetnek arra, hogy beismerd a szabályszegést, és saját költségedre jogi képviseletet vehetsz igénybe. 

Titoktartás
A vizsgálat során megszerzett valamennyi információt és bizonyítékot bizalmasan kell kezelni, és csak azokkal lehet megosztani, akiknek arra a feladataik ellátásához szükségük van. 
A legfontosabb változások
· Eredménykezelés: Az eredménykezelés nagyobb hangsúlyt helyez a méltányos eljárásra, az időben történő tájékoztatásra, a független meghallgatásokra és a sportolók megerősített fellebbezési jogaira. 
· Információgyűjtés és vizsgálatok: Az információgyűjtés és a vizsgálatok sportolóközpontúbbá váltak, nagyobb elszámoltathatósággal az ASP tekintetében, valamint erősebb védelemmel a kiskorúak és védett személyek számára. 

Zárás
Most már megismerted a 2027-es Kódex és a Nemzetközi Standardok legfontosabb változásait, azt, hogy ezek mit jelentenek számodra, és hogyan járulnak hozzá a sport tisztaságának és méltányosságának védelméhez.
Bármikor visszatérhetsz ehhez az útmutatóhoz, hogy felfrissítsd a változásokkal kapcsolatos ismereteidet, és tájékozódj a tiszta sport védelmében betöltött szerepedről.

